افغان چارواکي: طالبانو د کندز ښار نیولی دی
سیمیز چارواکي د کندز هوایي ډګر ته په شا شوي او کابل کې بیړنۍ غونډه شوې ده.
د کندز ولایت چارواکي وايي چې د کندز ښار ډیرې برخې د حکومت مخالفو وسله والو نیولي دي. د کندوز د والي مرستیال حمدالله دانشي امریکا غږ ته وویل چې د کندوز اکثریت ولایتي چارواکي هوایي ډګر ته په شا شوي دي. ښاغلي دانشي وویل "دولتي ځواکونو د دورې سر خواته او هوایي ډګر او د لوا د قطعې خواته په شا تګ کړی دی. فعلآ ښار د بالاحصار او دولتي پوستو پرته نور ښار د طالبانو په لاس کې دي ". د کندوز د والي مرستیال وویل چې افغان امنیتي ځواکونه به د طالبانو په شا کولو په موخه ډیر ژر پوځي عملیات پیل کړي. طالبانو د دوشنبې په سهار پر کندز ښار له څلورو خواوو نه بریدونه وکړل او له شپږو ساعتونو جنګ جګړو وروسته ښار ته ننوتل. جمهوري ریاست وايي ولسمشر محمد اشرف غني د کندز له حاله خبر دی، خو چارواکو ته یې ویلي چې تر هر څه وړاندې د ملکي خلکو ژوند ته ډېر پام وکړي. طالبانو ویلي چې د کندز ښار یې نیولی دی او په یوې اعلامیې کې یې پر خپلو جنګیالیو غږ کړی چې، د ولسي خلکو مال او ځان ته پام وکړي. طالبانو ویلي چې د کندز ښار یې نیولی دی او په یوې اعلامیې کې یې پر خپلو جنګیالیو غږ کړی چې، د ولسي خلکو مال او ځان ته پام وکړي. طالبانو ویلي چې که څوک له دوی سره یو ځای شي، وبه یې نه وژني، په اعلامیې کې طالبانو سوداګرو، کارګرانو، د شفاخانو، ښوونځیو او ښاروالۍ کارکوونکو ته ویلي چې خپل عادي ژوند وکړي، خو د نوور حکومتي ادارو د کارکوونکو په اړه یې څه نه دي ویلي. په ټولنیزو رسنیو کې خپاره شوي تصویرونو او ویډیوګانو کې طالب وسله وال د کندز په ښار کې لیدل کیږي چې عادي تګ راتګ کوي. ځینو طالب وسله والو خپل مخونه پټ کړي. د امریکا غږ یو شمېر مینوالو چې موږ ته کوم تصویرونه را استولي دي، ځيني طالبان د کندز ښار په دوه سوه بستریز روغتون کې لیدل کیږي چې د افغان امنیتي ځواکونو په زخمیانو پسې ګرځي. په یوی بلې ویډیو کې بیا ځیني ښاریان له طالب جنګیالیو سره عکسونه اخلي. مهم حکومتي د موسسو کارکوونکي له ښار نه وتلي دي. نا تایید شوي راپورونه وايي طالبانو د کندز د محبس له نیول کېدو وروسته یې ۵۰۰ بندیان خوشي کړي دي چې یو شمېر یې طالب جنګیالي وو. په کندز کې د امریکا غږ خبریال ګل رحیم نیازمن وايي د ښار ټولې هټۍ بازارونه او کاروبار تړل شوی دی، هغه سیمې چې طالبانو نیولې، ترې د تاوتریخوالي او یا له خلکو سره د طالبانو د چال چلن په اړه کوم راپور ورکړل شوی نه دی. د کندز والي او نور مهم لوړ پوړي چارواکي د اختر په رخصتیو تللي دي. طالبانو د کندز ښار ته تللي او له ښار نه په وتلیو لارو پوستې جوړې کړي او ګاډی او خلک پلټي. د افغان ځواکونو ځینو څرخي الوتکو په یو شمېر سیمو کې پر طالبانو بریدونه کړي، خو د تلفاتو په اړه جزییات نه دي ورکړل شوي. د کندز د امنیې قومندان ویاند ویلي چې له مزار او تخار نه مرستندویه ځواکونه روان شوي چې طالبان وشړي.